Ficksburg. - Met sy klere en lyf in vlamme gehul en gillend van die pyn het 'n jong kaasmaker oor die telefoon probeer hulp ontbied en desperaat in die koue water van 'n visdam gespring nadat aanvallers hom in 'n plaashuis oorval, brandstof oor hom uitgegooi en hom aan die brand gesteek het.
Nog 'n werknemer op Zevenfontein, mnr. Thabiso Khathatse (23), is met brandwonde aan sy arms, hande, onderbene en gesig in dieselfde hospitaal, nadat die aanvallers Donderdagaand die geskiedkundige plaashuis aan die brand gesteek en hy in sy bed deur die vlamme oorval is.
Mnr. Daan van Rensburg, leierboer van die distrik, is onlangs deur aanvallers op sy plaas Moolmanspruit in die arm geskiet.
Met sy klere en lyf wat brand, het 'n desperate Viljoen vir Earle Donderdagaand by sy huis in Ficksburg gebel.
"Al wat ek gehoor het, was 'n geskreeu en 'n gekreun. Ek het geweet iets skort, na die plaas gejaag en die polisie en bure op my selfoon gebel," het Earle gesê.
"Sy hemp was van sy lyf afgebrand, sy broek was aan flarde en hy was sonder skoene. Hy het baie seer gehad en ek het met hom na die hospitaal gejaag.
"Bure het Thabiso agter die huis gekry en hom na die hospitaal gebring. Hy is in sy kamer deur die vlamme oorval en het deur die venster ontvlug."
Viljoen is deur vier mans oorval en aan die brand gesteek toe hy die plaashuis vir die nag gesluit het.